AlexejDobrolubov/national_council_slovak_2010 huggingface dataset:
90. schôdza NR SR - 5.deň - B. popoludní
Dátum: 2023-05-09
Poslanec: Svrček, Miloš (SME RODINA)
Druh vystúpenia: Vystúpenie

107. Ďakujem pekne. Právny nástupca alebo nadobúdateľ podniku stavebnej sporiteľne, ktorý nie je stavebnou sporiteľňou, však nebude môcť uzatvárať nové zmluvy o stavebnom sporení. Bude ale môcť vykonávať bankové činnosti ako stavebná sporiteľňa len vo vzťahu k zmluvám o stavebnom sporení, ktoré naňho prešli alebo boli prevedené v rámci zlúčenia alebo v rámci predaja podniku. Ochrana klientov, stavebných sporiteľov, tak zostane plne zachovaná, pretože všetky právne vzťahy vzniknuté na základe zmlúv uzavretých so stavebnou sporiteľňou pred jej zlúčením alebo predajom sa dospravujú podľa právneho rámca ustanoveného zákonom o stavebnom sporení. Čiže zlúčenie či predaj podniku stavebnej sporiteľne alebo jeho časti bude podliehať predchádzajúcemu súhlasu Národnej banky Slovenska, tak ako to upravuje príslušné ustanovenie § 28 zákona o bankách. Povinnosti právneho nástupcu stavebnej sporiteľne voči Ministerstvu financií Slovenskej republiky ako orgánu štátneho dozoru nad poskytovaním štátnej prémie zostávajú nedotknuté. V rámci ešte rokovaní s ministerstvom financií aj po rokovaní legislatívnej rady vlády mám pripravený pozmeňujúci návrh, takže hlásim sa taktiež do rozpravy a prečítam, prednesiem tento pozmeňujúci návrh. Ďakujem.
90. schôdza NR SR - 5.deň - B. popoludní
Dátum: 2023-05-09
Poslanec: Svrček, Miloš (SME RODINA)
Druh vystúpenia: Vystúpenie

105. Ďakujem pekne za slovo, pán predsedajúci. Na rokovaní Národnej rady Slovenskej republiky máme predložený poslanecký návrh zákona, ktorý spolupredkladám s kolegom Hlinkom, o stavebnom sporení. Je to krátka novela, ktorej cieľom je v súlade s existujúcimi pravidlami a podmienkami už dnes platnými pre štandardné banky umožniť subjektu, ktorý je stavebnou sporiteľňou, zrušenie bez likvidácie alebo prevod podniku alebo jeho časti tak, aby sa jeho právnym nástupcom, nadobúdateľom podniku alebo jeho časti mohla stať iná stavebná sporiteľňa alebo štandardná komerčná banka. Za súčasnej legislatívnej situácie takéto zlúčenie stavebnej sporiteľne a banky alebo prevod podniku stavebnej sporiteľne na banku nie je totižto možné, a to z dôvodu nemožnosti kombinácie bankových licencií týchto subjektov. Právny... (Prerušenie vystúpenia predsedajúcim.)
90. schôdza NR SR - 4.deň - A. dopoludnia
Dátum: 2023-05-05
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

160. Ďakujem pekne, pán poslanec, za tvoje vystúpenie. Si tu vykreslil, že aká bola činnosť a aké boli aktivity ministerstva životného prostredia v posledných rokoch. Dnes... Tiež včera pán minister vystúpil v rozprave a povedal, že bude sledovať, ako kto je zodpovedný za všetky svoje kroky, tak aj my budeme sledovať, ako kto bol zodpovedný za kroky, ktoré robil na ministerstve životného prostredia posledné tri roky. A ja sa trošku tak aj smejem a dvíham obočie nad tým, ako niekto tuná rozpráva, že, alebo vystupuje, že prečo prichádzame s poslaneckým návrhom a prečo prichádzame s pozmeňujúcimi návrhmi. No, len na rozdiel od tých, ktorí riešili, v úvodzovkách, reformu národných parkov a prišli s poslaneckým návrhom, nebol to vládny návrh, ale s poslaneckým návrhom, tak ja som videl tie stretnutia s odbornou verejnosťou v tých regiónoch. Však vám išli pomaly hlavy odtrhnúť tí ľudia, keď čítali tie návrhy, keď ste ich akože chceli presviedčať. Ja som videl tie diskusie. My sme mali pracovné diskusie, pracovné skupiny so ZMOS-om, s úniou miest, so zamestnávateľmi a to boli úplne iné diskusie, ako ste mali vy tie diskusie. Takže, páni, nemáte rovnaký meter, trošku sa pozrite aj do toho zrkadla a potom môžete mudrovať a potom nás môžete tuná poučovať, že ako to máme robiť. A tento návrh je veľmi potrebný, pretože najväčší problém je ten, že rezort životného prostredia nemá k dnešnému dňu žiadne nové kapacity ani prostriedky na zvládnutie integrovaných konaní o EIA, o posudzovaní vplyvov na životné prostredie. Oni nerobili žiadne kroky, takže preto sa musí riešiť táto situácia, pretože veľmi dobre viete, že od 1. 4. 2024 bude účinný nový stavebný zákon, nová stavebná legislatíva, tak nestrašte! Ďakujem.
90. schôdza NR SR - 4.deň - A. dopoludnia
Dátum: 2023-05-05
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

152. Áno, ďakujem za slovo, pán podpredseda. Nemôžem reagovať na predrečníka, ale povedal si to tiež za mňa. Ale čo sa týka vystúpenia pána predsedu výboru, ďakujem, že si vystúpil aj s týmto pozmeňujúcim návrhom a bolo to sčasti už spomenuté aj v rámci vystúpenia v rozprave k bodu 1498. Tam som aj hovoril, že pokiaľ rezorty Ministerstva dopravy Slovenskej republiky alebo Ministerstva vnútra Slovenskej republiky sa aktívne pripravovali na novú organizáciu stavebných úradov, tak ministerstvo životného prostredia si opakovane vynucovalo, že legislatívne texty v agende špeciálneho stavebného úradu predloží on sám, čo len spôsobilo chaos a zastavenie celého procesu. A to bol aj hlavný dôvod, prečo od leta 2022 pripravované novely zákonov čakali a neboli predložené na rokovanie Národnej rady Slovenskej republiky. Takže preto je tu tento návrh, preto my nahrádzame ako spolunavrhovatelia alebo navrhovatelia tohto poslaneckého návrhu činnosť a aktivitu ministerstva životného prostredia. No, ja si myslím, že je to mimoriadne trápne, že táto nečinnosť ministerstva životného prostredia musí byť nahradzovaná aktivitou poslancov Národnej rady. Ďakujem.
90. schôdza NR SR - 4.deň - A. dopoludnia
Dátum: 2023-05-05
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

126. Áno, ďakujem za faktické poznámky. Ja len na dovysvetlenie, body 1 a 2 sa predkladali v pozmeňujúcom návrhu aj dnes v pléne, zmenili sme ju na požiadavku vás, teda po dohode s poslaneckým klubom OĽANO, takže sme doplnili limit na odchýlky od regulatívu územného plánu na 20 % na vonkajšie rozmery, inak povedané, v Bratislave a v Košiciach sa budú môcť dohodnúť, že stavby na výnimku môžu byť maximálne o 20 % s väčším pôdorysom alebo výškou, alebo mať vyššiu výšku. Ten § 21b som musel ešte raz prečítať, aj keď sa vôbec nemenil, lebo v jednom bode pozmeňujúceho návrhu bol s drobnou úpravou. Čo sa týka bodov 4 a 5, tak tie sú vložené po dohode s odborom legislatívy a aproximácie práva. Ide o zmeny, ktoré ešte boli prerokované v rámci rokovania výboru zo spoločnej správy, takže legislatívno-technické dôvody boli tými, ktoré ma ešte v podstate donútili, aby som prečítal tento pozmeňujúci návrh, takže ja tiež by som sa chcel poďakovať predovšetkým aj odboru legislatívy a aproximácie práva, že nám veľmi pomohli pri príprave a pri prediskutovaní tohto návrhu aj poslaneckých, aj ako pozmeňujúcich návrhov, aj celkovo novely, ale, samozrejme, aj kolegom. A ešte vystúpim v záverečnom slove. Ďakujem.
90. schôdza NR SR - 4.deň - A. dopoludnia
Dátum: 2023-05-05
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

112. Ďakujem za slovo, pán predsedajúci. Vyjadrím sa k tomu systému raz a navždy. Ja som to aj včera povedal vo faktických poznámkach aj v rozprave, je to štátny systém. Už naozaj počúvajte, že čo rozprávam, je to štátny systém. Veď ešte aj pán poslanec Kremský sa tým chválil, že donútili pána podpredsedu vlády, aby to dali do štátneho systému, tak už nerozprávajme o niečom inom. Konkurenciu katastru nerobíme, dohodli sme sa aj v rámci predloženého pozmeňujúceho návrhu s pani spravodajkyňou. Asistent geodézie zostáva na úrade geodézie. Úrad odtiaľ bude brať len údaje a na nich potom bude stavať. Presne tak, ako sme sa s úradom aj geodézie bavili. Tak prečo furt otáčate tieto fakty? K delimitácii z dopravy. Úrad sa stará o vlastné kapacity, ministerstvo životného prostredia sa má starať o tie svoje. Zadanie zrušené nebude, lebo aj túto tému ste otvorili. Rozprávate úplne veci, ktoré sú hlúposti podľa môjho názoru. Už včera vám to aj pani spravodajkyňa vysvetlila, že tieto časti po dohode s ňou ostávajú a budú zachované, ako sú, ako sú v súčasnosti. Prečo furt otáčate tieto fakty? Z vystúpení, čo sme aj včera videli, aj teraz, čo som bol toho svedkom, tak jednoducho vy ste sa pripravili na koordinovaný útok na tento zákon, len teda problém je ten, že vytýkané veci, ktoré ste tu aj teraz otvárali, sú už riešené pozmeňujúcimi návrhmi, či už sú správne poplatky, obstarávanie zadania územných plánov, vzťah s katastrom a iné veci, ktoré boli vytýkané, sú už v platnom zákone. Štátny systém Urbion, princíp, že hlavná stavba pohltí vedľajšiu. Čiže všetko to, čo ste tuná vytýkali, je riešené aj pozmeňujúcimi návrhmi, resp. aj v návrhu zákona. Tak ja neviem, že čo stále otáčate a vytvárate tuto pred verejnosťou nejaké mylné informácie. Ďakujem.
90. schôdza NR SR - 3.deň - B. popoludní
Dátum: 2023-05-04
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

30. Ďakujem pekne za odpoveď. Okres Kežmarok bol do zoznamu najmenej rozvinutých okresov daný v 31. 12. 2015 a aj viacero obyvateľov okresu Kežmarok, mám tam aj ďalšie otázky na iné okresy, ma kontaktovalo, aby som zistil túto informáciu. Čiže mal som aj konkrétne otázky, ale keďže ste zastupujúci minister za pani ministerku Remišovú, tak to nechám nabudúce. Ďakujem za odpoveď.
90. schôdza NR SR - 3.deň - A. dopoludnia
Dátum: 2023-05-04
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

111. Ďakujem za slovo. To, čo pán poslanec ste hovorili v úvode, ste aj potom aj potvrdili, pani poslankyňa aj vo svojom pozmeňováku to vyhadzovala. Čo sa týka k tým Rázsochám, tak zákon o verejných prácach je zákon konkrétne o posudzovaní verejných investícií do stavieb a ich prípravy, takže to konkrétne úzko súvisí s tou stavbarinou a s touto oblasťou, čiže ja to tiež nepozerám na to ako na nejaký prílepok. Takéto zmeny nemusia byť vyvolané kódexami, vyžaduje sa obsahová súvislosť, a je to § 6 ods. 3 zákona o tvorbe právnych predpisov. Vy to určite viete, ovládate ako dlhoročný člen ústavnoprávneho výboru, sčasti aj môj predrečník pán predseda výboru povedal. A k tomu referendu alebo znižovaniu kvóra v Bratislave a v Košiciach, tak je to po dohode s Bratislavou a Košicami. Je to požiadavka ZMOS-u, samotného ZMOS-u, my sme si to jednoducho nevymysleli. A presne ako aj pán Vetrák povedal, je to po dlhomesačných rokovaniach, je to ich požiadavka. A čo sa týka toho schvaľovania, no tak musí to schváliť zastupiteľstvo trojpätinovou väčšinou, čiže ten istý orgán, ktorý schvaľuje aj územný plán. Čiže ja v tom nevidím absolútne problém, jednak, po prvé, to bolo odkomunikované s dotknutým subjektom, so samosprávou a jednak, čo sa týka toho pozmeňováku a pána Krajčího, čo sa týka Rázsoch, podľa môjho názoru to nie je pozmeňujúci, teda prílepok, je to súvisiaca legislatíva. Ďakujem.
90. schôdza NR SR - 3.deň - A. dopoludnia
Dátum: 2023-05-04
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

95. Ďakujem pekne za slovo. Sčasti ma už predbehol môj predrečník, ale ako tiež to vystihuje hneď úvod tvojho vystúpenia, že aký máš k tomu vzťah. Od začiatku si hovoril, že si vystupoval ostro proti zriadeniu úradu pre územné konanie, takže čudoval by som sa, keby si vôbec podporil tento návrh zákona. To akože vystihuje absolútne celú tvoju rozpravu. Čo sa týka toho, tej digitálnej dvojičky alebo elektronizácie tohto konania. Veď tu je ten najväčší potenciál, ktorý by sme mali využiť, aby sa to územné konanie zlepšilo. Jednoducho efektívne poskytovanie elektronických služieb je to podstatné, kam by sme sa mohli posunúť ďalej. Aj zamestnanci úradu pre územné konanie boli na viacerých pracovných cestách, na viacerých pracovných rokovaniach, ako to funguje v zahraničí. Jednoducho si spravili komparáciu s jednotlivými úpravami tej digitálnej úpravy, ako to majú v stavebných konaniach v iných štátoch. A presne táto úprava bola involvovaná do tejto právnej úpravy, ktorú máme my. Čiže to, že sa my posúvame ďalej, tak jednoducho ty musíš kritizovať, pretože jednoducho si ostro proti úradu, tak automaticky si proti aj tejto právnej úprave. Akože nevidím tu v tom žiaden sedliacky rozum minimálne, takže akože z toho mi je, z toho mi je trošku ľúto, že jednoducho tá činnosť informačného systému územného plánovania výstavby, aby sme sa dostali do lepšieho fungovania toho celého systému, je pre teba zlý. Tak to o niečom svedčí. Ďakujem.
90. schôdza NR SR - 3.deň - A. dopoludnia
Dátum: 2023-05-04
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

75. Ďakujem pekne za slovo. Pôvodne som chcel vystúpiť ešte v rozprave a v záverečnom slove, ale musím vystúpiť aj teraz vo faktickej, aby sa na to nezabudlo. Hovoríte, že som tu spomínal nejaké malé nepravdy, že nedošlo ku komunikácii s ministerstvom životného prostredia, no trvám na tom, že nedošlo, pretože snaha bola komunikovať a v prvom rade ministerstvo životného prostredia, pán minister, malo tie návrhy pripraviť, nie my ako poslanci alebo úrad podpredsedu vlády. My sme s tým jednoducho celú jeseň čakali a čakali a čakali, ale s ničím ste neprichádzali. Jednoducho nič ste neurobili a tak aj po dohode premiéra sme jednoducho pripravili tento text a prišli do parlamentu, aby sa začalo rokovať o tejto novele. Jednoducho vy ako minister životného prostredia ste vedel o tom a nikde ste neprejavil najmenší záujem, aby sa pripravila takáto legislatíva. Ale najlepší príklad je aj ten, že jednoducho so všetkými rezortmi, s ktorými sme komunikovali, tak ich pripomienky boli zapracované. S každým jedným rezortom, ktorý, s ktorým sme komunikovali a ktorý mal tieto pripomienky, tak sa jednoducho tieto pripomienky zohľadnili a vyriešili. Aj na poslednú chvíľu. Buď to bolo ministerstvo dopravy, ministerstvo financií k daniam a podobne. Čiže jednoducho táto komunikácia bola zabezpečená. Opakovane ste otvoril tému, že načo alebo skadiaľ budú zabezpečené financie na systém. Sú v rozpočte zabezpečené. To sa rokovalo už pri zákone o územnom plánovaní a, bohužiaľ, vy ako minister životného prostredia, ktorý sedí každú stredu na vláde, by ste mal vedieť túto informáciu a mali by ste ju ovládať. Len je mi veľmi ľúto, že takéto podstatné informácie neovládate. Jednoducho my systém nezriaďujeme, ten systém, pán minister, už je v zákone, aj financie sú na to zabezpečené. To by ste mal ovládať. A vyprosím si taktiež, aby ste ma tu obviňovali, že som nejaká postavička, ktorá háji niekoho záujmy. Ja som poslanec, ktorý má zákonodarnú iniciatívu a bol som... (Prerušenie vystúpenia časomerom.)
90. schôdza NR SR - 3.deň - A. dopoludnia
Dátum: 2023-05-04
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

69. Ďakujem za slovo. Ja si pamätám, keď v marci sme hlasovali o poslaneckom návrhu zákona, ktorý mal riešiť presne výstavbu Rázsoch, a vtedy o jeden hlas neprešiel v parlamente ten zákon, ktorý by uchoval aspoň tak teoretickú šancu na postavenie nemocnice Rázsoch z plánu obnovy, a tým pádom sme prišli o možnosť rýchlejšieho verejného obstarávania na zhotoviteľa stavby. Veľmi dobre vieme, že aj v programovom vyhlásení vlády sa jasne písalo o výstavbe koncovej univerzitnej nemocnice. V prípade, ak by prešiel vtedy ten zákon, tak zhotoviteľ hrubej stavby mohol byť rýchlejšie vybratý, lebo vieme, že je tam míľnik do marca 2024, čo je míľnik Európskej komisie, aby sa mohli použiť financie z plánu obnovy. No v súčasných podmienkach podľa stavebnej legislatívy alebo podľa príslušnej legislatívy to nie je možné. V prípade, ak by legislatíva bola prijatá, tak by sa dalo verejné obstarávanie vyhlásiť už v júli. Ja nemôžem reagovať na predrečníka, ale minimálne, ak môžem povedať, tak navrhovaná úprava, to prízvukoval aj pán predkladateľ, pozmeňujúceho návrhu nijako neovplyvňuje záväznosť toho výsledku posúdia vplyvu na životné prostredie oproti súčasnosti. Čiže my s týmto pozmeňujúcim návrhom súhlasíme a určite aj podporíme tento pozmeňujúci návrh, aby bolo možné riešiť aj túto otázku. Ďakujem.
88. schôdza NR SR - 5.deň - B. popoludní
Dátum: 2023-03-21
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

60. Ďakujem pekne za slovo. Pán poslanec Valášek, kolega, pre mňa je zlé, ak sa stavia človek proti človeku, ak nie sme tolerantní, ak súdime. Beriem každého jedného človeka ako ľudskú bytosť s dôstojnosťou, ktorá jej patrí. Nebudem reagovať na predkladaný zákon a rozoberať motivácie predkladateľov, lebo nemám o ich motivácii vysokú mienku. Ale ty si sa, kolega, dotkol aj Anky Záborskej a hodil si ju do toho istého súdka a zamrzelo ma to. Pretože ak si narážal na, konkrétne na zákon o rodnom čísle, tak myslím si, že by sme sa mali držať striktne faktov. Fakty predkladateľka zdôvodnila a hovorila aj o tom, že podľa pohlavia delíme ľudí na mužov a ženy v súvislosti s občianskym preukazom a na nich sa potom viažu ďalšie zákony, odchod, skorší odchod do dôchodku, nemožnosť pre ženy zdvíhať ťažšie bremená v práci a tak ďalej a tak ďalej. Je to naviazané na kopec iných zákonov a spôsobí to obrovské problémy. Preto by sa číslo v občianskom nemalo meniť, ako si kto zmyslí, ale na základe toho, aké sú tam chromozómy, XX alebo XY. Opakujem, že som tolerantný k človeku ako božiemu... (Prerušenie vystúpenia časomerom.)
88. schôdza NR SR - 4.deň - A. dopoludnia
Dátum: 2023-03-17
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

150. Ďakujem. Karol, ty si hovoril vo svojej rozprave o tých telocvičniach a povedal si štatistiku, že 84,5 % žiakov má prístup k telocvični. Áno, treba povedať aj po pravde znova, že niektoré školy majú síce telocvične, ale tie im nestačia. Ale ani toto ja osobne nevnímam ako problém. Ako dobre, môžme si hovoriť, štatistiky sa dajú aj takto spraviť, aj takto, ale ešte raz, ja nedostatok telocviční nevnímam ako problém, ktorý by nás mal odradiť bojovať za viac hodín telesnej výchovy, preto ako tu bolo povedané, telesná výchova je predsa pohyb, a ten sa dá vykonávať aj mimo telocvične. Ďalšia vec, ktorú si spomínal, znova si spomenul tie cirkevné školy a že vieme to riešiť. Ja som to spomenul vo svojej rozprave, ale nejde len o cirkevné školy. Mne ide o tie disponibilné hodiny. Ja by som bol rád, keby ich bolo čo najviac tých disponibilných hodín pre tie školy, aby si mohli robiť úväzky tí riaditelia aj podľa toho, akých majú učiteľov, aby čím viac hodín sa učilo kvalifikovane aj podľa toho, ako sa chcú profilovať. No a na záver tejto faktickej dodám, že ja som ten, ktorý verí, že sa nájdu riešenia, aby sme tú tretiu hodinu do škôl prinavrátili. Čiže hľadajme spôsoby, ako sa to dá. Ja verím, že sa v druhom čítaní tie spôsoby nájdu a predovšetkým na ministerstve, ktoré to bude vykonávať.
88. schôdza NR SR - 4.deň - A. dopoludnia
Dátum: 2023-03-17
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

140. Ďakujem pekne za slovo, aj všetkým kolegom za ich reakcie, za ich faktické poznámky. Dovoľte mi, možno na niektorých nebudem reagovať, pretože to nestihnem, ale pán kolega Pročko, Kučera, predsa ja som za viac hodín telesnej výchovy. Aj keď som učiteľ matematiky, fyziky a technickej výchovy, napriek tomu si myslím, že tri hodiny telesnej výchovy do týždňa pre žiakov základných a aj stredných škôl je to minimum. Hovorím, nech je viac tých hodín, ale aj pani poslankyni Tabák odkazujem, veď ja som tak isto za, len hľadáme spôsoby, ako, ako to spraviť, aby sa na jednej strane pomohlo, na druhej strane neublížilo. Neviem, Karol, či je dobrý spôsob z jedného do druhého ročníka presúvať disponibilné hodiny, pretože v jednej, v jednom ročníku budú mať viac hodín do týždňa, v druhom potom menej, uberáme im. No a, pán kolega Kuriak, zdá sa, že si vôbec nepochopil moju rozpravu, o čom som hovoril. Ja som nespochybňoval, že je pokrok aj na Orave a všade. Naopak, ja som povedal, že sa nemáme brániť pokroku a hovoril som len a len o tom, že aj počítače, aj tablety, aj mobily, všetko patrí k pokroku a hovorím, hľadajme mieru. Hľadajme mieru v technike a venovaní sa mobilom, ale hľadajme mieru aj v športe, v telesnej výchove a hovorím, tá miera na školách nie je dobrá. Treba viac telesnej výchovy.
88. schôdza NR SR - 4.deň - A. dopoludnia
Dátum: 2023-03-17
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

60. Ďakujem pekne za slovo. Pán exminister, to by som nestihol vo faktickej poznámke, ale ja som prihlásený aj do ústnej rozpravy. Rozmýšľal som podľa toho, ako sa bude vyvíjať rozprava, lebo ja už som raz v rozprave bol, že sa odhlásim, ale aby som mohol reagovať na tie veci, ktoré ste hovorili, a vysvetliť, ako to je, lebo ja som skutočne 18 rokov bol v praxi, učil som a viem, o čom to je. Takže, takže teraz sa obmedzím len na toto tvrdenie a viac v tej rozprave.
88. schôdza NR SR - 4.deň - A. dopoludnia
Dátum: 2023-03-17
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

42. Ďakujem pekne za slovo. Vážený kolega, ďakujem za tvoju rozpravu, za to, čo si povedal, a dovolím si na jednu vec reagovať. Nechcem, aby z tejto rozpravy o navýšení hodín telesnej výchovy, nech už to je takým alebo onakým spôsobom, vzišlo to, že my sme nejak proti pokroku a že mobily, tablety a takéto veci, že nám to prekáža. Ty si vo svojej rozprave povedal, že lepšie bolo, keď sme behali po vonku, keď, ako oproti tomuto času, keď deti sa hrajú s mobilmi, s tabletmi, pokrok nezastavíme. Len my musíme možno aj prinavrátením väčšieho počtu hodín telesnej výchovy ukázať tým deťom, že všetko musí byť vyvážené. Všetko má mieru a ak už som pri tej miere a pri tom, že aj s mierou sa treba povedzme aj hrať s tými mobilmi, tak potom, keď máme vo vyučovacom procese iba dve hodiny telesnej výchovy, tak tam určite chýba tá miera. Stratili sme mieru, dve hodiny telesnej výchovy je podľa mňa málo. Čiže znova pokrok nezastavíme, ale všetko robme s mierou.
88. schôdza NR SR - 3.deň - B. popoludní
Dátum: 2023-03-16
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

232. Ďakujem pekne za možnosť aj v tejto hodine ešte reagovať. Tak nečakal som to, ale budem pánovi poslancovi Pročkovi a pánovi poslancovi Gröhlingovi odpovedať naraz. Čo sa týka tej sexuálnej výchovy, ja som to vôbec nechcel nijak na tú tému, aby sa to zvrhlo, ale považoval som za potrebné, aby som to tam povedal. Ja viem, pán Gröhling, pán poslanec Gröhling, že sa to učí, o vývine plodu a tak. Mne prišlo ale zvrátené, že vy v súvislosti s treťou hodinou telesnej výchovy na základných školách s pohybom, hovoríme tu o pohybe a vy si zažartujete takýmto spôsobom. Dobre, tak to nechajme tak. Hovorili ste, že jednu hodinu navyše z disponibilných hodín, že to je problém, ale keby sme tu dali navyše z rozpočtu a navyše nad ten plán pôvodný, takže to už je bez problémov. Ale znova tu opakujem jednu vec, že vy vlastne idete proti sebe, lebo už potom nebudú chýbať telocvične? To proste odbúravate jeden argument druhým argumentom. Čiže dobre, v poriadku, verím, že sa nejakým spôsobom dohodneme. Karol Kučera, ja som nepovedal, kolega, že netreba tú tretiu hodinu telesnej výchovy, my ju potrebujeme, ale ja som za postupnosť. Postupne sa dopracovať k tomu a spravme taký krok, ktorý bude realizovateľný v praxi. Kolegyňa Maťa Šofranko, ďakujem za ochotu nájsť kompromis aj ja sa pridávam. Pán poslanec Kuffa a Vons, to iba všetko potvrdzuje, že nemusíme mať telocvične nutne, aby sme tú tretiu hodinu navýšili. Ďakujem pekne aj ostat... (Prerušenie vystúpenia časomerom.)